'n Kapsuulhotel (カプセルホテル kapuseru hoteru), ook bekend as 'n podhotel, is 'n tipe hotel wat in Japan ontwikkel is, en wat bestaan uit 'n groot aantal baie klein "kamers" (kapsules). Die hotel maak voorsiening vir goedkoop, basiese oornaghuisvesting vir gaste wat nie die dienste aangebied deur die meer konvensionele hotelle benodig nie. Die kamer is 'n modulêre plastiek- of veselglasblok, ongeveer 2 by 1 by 1,25 meter groot. Fasiliteite verskil, maar die meeste sluit 'n televisie, elektroniese konsole en draadlose internetverbinding in. Die kapsules is sy-aan-sy gestapel, twee eenhede hoog, met trappies vir toegang na die tweedevlakkamers, wat lei tot vergelykings met lykslaaie in 'n lykshuis. Die oopkant van die kapsule kan gesluit word vir privaatheid, met 'n gordyn of 'n veselglasdeur. Bagasie word in 'n sluitkas ("locker") gestoor; en die badkamers is gemeenskaplik. Gaste word versoek om nie te rook of eet in die kapsules nie. Sommige hotelle bied ook restaurante (of ten minste smousmasjiene), swembaddens en ander fasiliteite vir vermaak aan.